
PROLOG

Mariefredsanstalten, februar 2017

«HEI, MAMMA,» SIER Josef Mehrabi dempet, samtidig som han har vanskeligheter med å møte blikket hennes. Hver gang hun besøker ham, skammer han seg over at hun skal være nødt til å se ham slik.

Han er kledd i Mariefredsanstaltens grå joggedress, og har plasttøfler på føttene. Hun gransker ansiktet hans. Det er et alvor i uttrykket hennes, kanskje også sorg, tenker Josef. Så strekker hun fram armene, drar ham inntil seg og klemmer ham hardt.

«Gutten min,» sier hun. «Lille gutten min.»

Han lukker øynene, snuser inn duften hennes, hun lukter som hun har gjort under hele oppveksten hans.

«Kom, så setter vi oss,» sier han.

De slår seg ned på hver sin side av bordet.

Han er dømt til fengsel i ett og et halvt år, men vil bli løslatt når han har sonet to tredeler av straffen. Pengene han har spart opp i løpet av de årene han har jobbet for familien Mansour, er borte. Han hadde gravd dem ned i skogen i nærheten av Sollentuna. Hadde allerede hoppet av og skulle begynne et nytt liv på Gotland sammen med kjæresten Melina Santos. Men da han skulle hente de seks hundre tusen kronene i sedler, ble han pågrepet.

Nå er Josef like blakk som da han begynte å jobbe for Mansourene som fjortenåring. Han begynte som kurer, førte kokain over Øresundbroen. Da han ble pågrepet i slutten av 2016, var han en del av den innerste kretsen. Nesten en del av familien. Det var han som bygde opp kanalen Mansourene nå benytter for å ta inn narkotika til Sverige. Klanen har kontroll over firmaet som står for renholdet av tysklandsfergene og tar i land kilovis med kokain hver uke.

Han fyller tjue i september.

«Jeg er glad for at du er her igjen,» sier han.

Hun nikker sakte uten å ta blikket fra ham.

«Melina ringte. Vi møttes. Hun er god, Josef. Virkelig god.»

Han smiler.

«Ja, det er hun. Jeg har hatt flaks.»

Josef trodde Melina ville gå fra ham da han ble pågrepet. Men hun var der hele tiden under rettssaken. Hun og Fatima bytter på å besøke ham, tar toget til Mariefred. Tanken på at Melina er der ute og venter på ham, gjør at han holder ut.

«Vi drakk kaffe og pratet,» sier Fatima. «Når du kommer ut, skal vi bli en familie igjen. Komme oss gjennom dette.»

«Jeg er lei for det som skjedde, for det jeg gjorde.»

Han vet ikke hvor mange ganger han har sagt det, likevel føler han behov for å understreke det ved hvert besøk. Moren hans har gjort alt for ham. Jobbet dobbelt, pleiet de eldre for hjemmehjelpen på dagtid og vasket fergene om morgenen. Likevel sitter han her.

Hun lener seg fram, bordplata som skiller dem, er ripete.

«Ikke tenk på det. Nå må vi bare se framover, planlegge for når du kommer ut. Jeg har snakket med Peter, sønnen til Harriette. Husker du henne?»

Det gjør han. Hun var en av gamlingene moren tok seg av da Josef var barn. Hun er død nå. Men Josef kommer aldri til å glemme henne. Det var hun som ga ham en hel kasse med Astrid Lindgren-filmer på VHS. Han og bestekameraten Omar kan hver eneste replikk fra dem.

«Ja, selvfølgelig. Hun var alltid snill mot oss.»

Moren nikker.

«Du møtte Peter da du var liten. Han har et firma som leier ut vaktmestere. Han har lovet å hjelpe deg når du kommer ut. Det ordner seg. Du har hele livet foran deg.»

Siden Josef havnet på Mariefredsanstalten, har han hver kveld ligget i senga på cella og grublet på framtiden, hvordan han skal forsørge seg. Han vet at Melina kommer til å gå fra ham hvis han går tilbake til familien Mansour.

Hun er det beste som har skjedd ham.

Han elsker henne.

Hun stiller krav til ham.

Hun var den første han torde å betro seg til.

Men det handler ikke bare om henne. Han vil slippe å se seg over skulderen, bli en vanlig borger. Gjøre det rette. I løpet av årene med Mansour-klanen har han gjort ting som holder ham våken om nettene.

Det orker han ikke lenger.

Han må bryte, ellers kommer mennesket i ham til å dø.

«Takk, mamma,» sier han.

«Du skulle ringe ham så snart som mulig. Han ville snakke med deg, fortelle deg hva som gjelder, sånn at du er klar til å begynne å jobbe når du kommer ut.»

«Ok, det skal jeg gjøre.»

Moren lener seg tilbake på stolen.

«Hva har du gjort siden sist?» spør hun.

Josef trekker på skuldrene.

«Spilt sjakk. Lest bøker. Det er ikke så mye annet å gjøre her inne.»

KAPITTEL 1

Mars

FEMTEN ÅR GAMLE Marko slår øynene opp og blunker noen ganger. Rundt ham ligger det tre små kropper og søker varmen hans. Det er ukomfortabelt, men føles velkjent og trygt. Minna, den minste, er fem. Hun ligger med ansiktet helt inntil hans. De blå øynene betrakter ham forsiktig.

«God morgen,» hvisker han og smiler.

Johanna, som er nest eldst og tre år yngre enn ham, ligger i fotenden sammen med ni år gamle Luka. Begge sover med åpen munn. De har vokst i høyden siden sist han så dem, men de har også blitt tynnere, og har skittrender i ansiktet.

«Skal vi stå opp?»

Minna nikker sjenert.

Marko drar seg opp, stiller seg med ryggen mot senga så Minna kan klatre opp. Med henne på ryggen skrever han over lekene og klærne på gulvet. Han åpner soveromsdøra og går ut i korridoren. Hører snorking fra rommet til moren. Han stenger døra for at hun ikke skal våkne, og fortsetter inn i stua.

Han slår på TV-en og plasserer Minna i sofaen, før han fortsetter alene ut på kjøkkenet. Der tenner han lyset og fjerner sporene etter moren. Kaster en tomflaske som lukter alkohol, i søpla. Vasker opp glasset og heller sigarettstumpene ut av askebegeret, skyller det, tørker av bordet og lufter.

Han åpner matskapet. Ikke noe brød. Derimot litt mel og sukker.

I kjøleskapet: To brunflekkede bananer, en eggekartong som faktisk inneholder et egg. En gammel Lätta-pakke med en smørklatt i.

Han må spørre moren når hun våkner, om hun har noen penger, så han kan gå og handle. Han har litt, men det rekker ikke langt. Han tar fram en stekepanne, skrubber bort det størknede fettet, tørker den og setter den på komfyren.

«Har vi noe å spise?»

Han snur seg, Johanna står i døråpningen. Det brune, fete håret henger fram over skuldrene.

«Jeg skal til å lage.»

«Hva blir det?»

«Bananpannekaker.»

Hun lyser opp.

«Du er herlig. Jeg har savnet dem.»

Hun drar ut en stol og setter seg mens han moser bananene med en gaffel og visper sammen deigen.

«Er Luka oppe?» spør han.

«Ja, han ser på TV med Minna.»

Han gjesper, tar fram mobilen. Sju. De skal være på skolen og i barnehagen om en time. Han legger smøret i stekepannen.

«Hvordan har det vært her?» spør han.

Hun trekker på skuldrene.

«Som vanlig. I hvert fall ikke verre.»

«Og mamma?»

Johanna blir mørk i blikket.

«Ikke så bra.»

Da to av pannekakene er ferdige, kjenner han plutselig søsterens armer rundt seg. Han snur seg, besvarer omfavnelsen.

«Hvor har du vært?» spør hun.

Det svir i halsen. Han kremter mens bildene strømmer fram for ham. Hvordan han løftet pistolen sin og skjøt Salman El-Hajji utenfor Gucci-butikken rett overfor Berzelii-parken.

Det var ham eller dere, vil han forklare. De truet med å komme hit og skade dere hvis jeg ikke gjorde det.

«Her og der,» sier han.

Han tenker på månedene med Josef Mehrabi i Rinkeby, etter at han rømte fra ungdomshjemmet. Han ble kjørt ut i skogen av to medlemmer av Mansour-familien, men Josef Mehrabi reddet ham. Betalte gjelden hans og lot ham bo hos seg. Marko har aldri vært lykkeligere, han hadde til og med eget rom. Han får litt dårlig samvittighet når han tenker på det. Men nå er Josef borte, han sitter i fengsel. Og Marko har et liv på samvittigheten. Etter drapet på Salman El-Hajji har han sovet i trappeoppganger og forlatte hus rundt i Stockholm.

«Hvor lenge blir du?» spør Johanna.

«Så lenge jeg kan,» sier Marko.

Det freser i stekepannen, han løsriver seg og snur bananpannekakene.

Han merker at søsteren blir lei seg, og skulle ønske han kunne gi henne et annet svar. Men han vil ikke lyve for henne. Sosialen leter etter ham. Hvis de finner ham, kommer de til å sende ham tilbake til hjemmet. Han antar at de har vært her også, men han har vært på den andre siden av byen. De har forhåpentlig gitt opp nå.

«Kan du kle på dem, så kommer jeg med pannekakene?»

«Det fins ikke rene klær.»

«Ta de minst skitne, jeg skal reservere tid i vaskekjelleren.»

Johanna forsvinner ut til småsøsknene, han hører at hun hjelper dem tålmodig med klærne. Den lyse stemmen hennes er akkompagnert av bruset fra TV-en. Han vasker kjapt tre tallerkener, tørker dem med ermet på genseren han har sovet i, og legger tre pannekaker på hver tallerken. Så bærer han dem ut i stua.

Han prøver å skrape bort en flekk fra genseren til Luka.

«Jeg har ikke rukket å vaske,» sier Johanna.

Klærne er flekkete og skrukkete, lukter skittentøykurv. Han håper at de ikke blir ertet på skolen. Tror ikke at Johanna blir det, hun er tøff, tar på seg en maske med det samme hun går ut døra, men Luka er mykere. Marko tenker at han må lære ham å stå opp for seg selv, ikke bli tråkket på. Det gjør vondt at snille Luka må lære seg å skade andre, men det blir verre hvis de andre ungene på skolen ser ham som svak og går løs på ham. Samtidig vil Marko at han fortsatt skal få være barn, så lenge som mulig. Men Marko har et ansvar, faren deres er død.

«Godt,» sier lillebroren og kaster seg over en av tallerkenene.

Minna krabber opp i fanget til Marko og krøller seg sammen. Han mater henne med små biter. Kjenner sulten rive i magen. Merker at Johanna iakttar ham.

«Skal ikke du ha en?» spør hun surmulende.

Han rister på hodet.

«Nei, jeg er ikke sulten.»

«Ikke jeg heller,» sier hun og reiser seg fra sofaen. «Ta den siste min.»

Han vet at hun lyver. De er alltid sultne. Men før han rekker å takke nei, har hun gått av gårde mot soverommet.

Tre kvarter senere hjelper han Luka og Minna på med yttertøyet og sekkene.

«Du leverer Minna først, ikke sant?»

Johanna nikker. Hun unngår å se på ham.

«Hva er det?»

«Ingenting,» sier hun surt.

Luka dytter til Marko.

«Er du hjemme når vi kommer hjem?»

Marko bøyer seg ned og klemmer ham.

«Ja, selvfølgelig.»

Han merker at svaret ikke bare gjør ham glad, men Johanna også. Hun prøver å skjule det, men det rykker i munnvikene. Hun må ha tatt mye ansvar mens han har vært borte.

«Ses senere,» sier han og åpner inngangsdøra. Hører at de forsvinner ned gjennom trappeoppgangen.

Han håper at han kan være hjemme i Alby en stund, i hvert fall noen uker, denne gangen.

Marko har vasket opp tallerkenene, satt på to maskiner med klær i vaskekjelleren, da han kjenner sigarettlukten fra soverommet til moren.

«Hallo?» roper hun med hes stemme. «Hvem er det?»

Han går dit, sigaretten gløder oransje i tussmørket.

«Det er meg, mamma.»

«Marko?» sier hun overrasket.

Han trykker på lysbryteren, men det skjer ingenting. Den nakne lyspæra henger død i taket. Han drar i persiennesnoren for å slippe inn lys. Hun glipper med øynene mot ham. Soverommet er rotete, klærne ligger i hauger på gulvet. Moren ser sliten ut, store ringer under øynene. Han setter seg i fotenden.

«Sosialen har vært her og spurt etter deg. Men det er lenge siden. Tre måneder? Kanskje mer.»

Hun ser forvirret ut da hun slår av asken i askebegeret på nattbordet.

«Jeg har holdt meg unna.»

«Du har alltid vært en smart gutt. Jeg er glad du er hjemme.»

Hun strekker hånden ut etter ham. Han tar den.

Hun har blitt eldre, tynnere. Tennene er misfarget. En flis av den ene fortannen er hvitere enn de andre. Den biten er av plast, limt på etter et fall. Han vet at hun ikke alltid har vært sånn. Har minner av henne, ferske minner, bare et par år gamle, der hun var livskraftig og sterk. Da han og søsknene lente seg mot henne og hun fortsatt klarte å stå rett. Nå orker hun knapt å bære den tynne kroppen sin.

«Har du noen penger?» spør han. «Vi har ikke noe mat.»

Hun tar et trekk, rister på hodet. Hun jobber i en skjønnhetssalong, setter løsvipper på kvinner.

«Ingenting. Får ikke lønning før om …»

«Tre dager.»

«Ja, tre dager.»

Han nikker sammenbitt. Tenker på spritflasken på spisebordet. Det er smuglersprit, kjøpt av en eller annen nabo, men den koster likevel hundre og femti kroner. Det er nok til flere pakker med pasta på Lidl. De kunne spist i tre dager, sluppet å være sultne.

Hun klemmer hånden hans.

«Unnskyld,» hvisker hun.

«Det gjør ingenting, mamma, jeg fikser det.»

Han reiser seg fra senga.

«Takk.»

*

 

«Hva gjør vi her?» Fadi Mansour ser seg rundt på thairestauranten i Solnasenteret.

Muhammed Mansour peker på tallerkenen foran fetteren, som har sonet ferdig et par uker tidligere. Et par bord bortenfor sitter politikvinnen Erika Sjöberg sammen med en kollega.

«Bare spis nudlene dine. Jeg skal snart fortelle deg det.»

Etter en stund reiser Erika og den andre kvinnen seg og går.

«Ser du hun som går der?» spør Muhammed dempet.

«Hvem av dem?»

«Hun blonde.»

«Hva er det med henne?»

Muhammed smiler.

«Hun er purk.»

«Ok?»

«Jeg har pult henne.»

«Seriøst? Hvordan?»

«Hun kjøpte kola av oss. Jeg tok kontakt, spanderte noen gram på henne. Hun tror jeg er forelsket i henne. Tar risiko for oss.»

Muhammed tar en slurk av brusen.

«Hun og kollegaen hennes så at vi parkerte, og nå skal hun tilbake til politihuset og sjekke registeret. Vi kommer til å få greie på alt de har om oss. Så sender hun en rapport til etterretningsavdelingen deres.»

Fadi ser uforstående ut.

«Kan hun ikke bare sjekke?»

Muhammed rister på hodet.

«Alle søk blir logget i et system. Vi må gjøre det på denne måten. Hun og kollegaen må se oss, ellers kan hun få problemer.»

Det er Erika som har foreslått denne løsningen, etter at han ba henne finne ut hvilke etterretningsopplysninger politiet har om Mansour-familien. De siste månedene har flere familiemedlemmer blitt stoppet i politikontroller. De har hatt spanere på seg, mistenkt at telefonene deres er avlyttet. Men ingen av dem har blitt pågrepet. For et par uker siden avtok presset. Kanskje det kommer av at politiet har fått andre opplysninger i forbindelse med konfliktene som har blusset opp rundt i hele Stockholmsområdet. Denne uka har to menn blitt skutt og drept i de sørlige forstedene, og det har flyttet oppmerksomheten dit.

Tidspunktet er perfekt, Muhammed har en forretningsidé som kan dra inn store penger.

«Når vi vet hva purken har på oss, kan vi sette i gang,» sier Muhammed.

Tallerkenen er tom, han lener seg tilbake.

«Vi kommer til å tjene sinnssykt mye spenn,» sier Fadi. «En fuckings meksikaner.»

Amir, slektningen deres i Tyskland, har kontaktet Muhammed med et tilbud. De meksikanske kartellene leier ut metamfetamin-kokker for å etablere dopet på det europeiske markedet. Det krever ekspertise å framstille det kraftige, syntetiske stoffet på riktig måte. Kartellene henter kokkene rett fra kjemikerutdanningen på universitetene.

Muhammed og Fadi skal leie en meksikaner i et år, plassere ham i et hus i et eller annet høl der han skal produsere høykvalitets metamfetamin som de skal selge i småstedene. Samtidig skal han lære opp to andre, så de kan framstille varene selv senere.

«Nå må jeg til Tensta,» sier Fadi.

«Hvorfor det?»

«Den røde hytta, bror. De skal gi meg en jobb. Tjue laken i måneden. Hvitt. Det er takket være deg.»

*

 

Da moren har gått hjemmefra, synker Marko ned i sofaen i stua. Han stirrer i taket. Om et par timer begynner søsknene å komme hjem, og da må det være mat her. De skitne klærne må være rene. Det er viktig. Tanken på at sosialen skulle ta seg av noen av småsøsknene gjør ham redd. Han har vært plassert på ungdomshjem og i fosterfamilier, han vet hva det gjør med et barn.

«Ok, på tide å fikse mat,» sier han.

Marko går ut i gangen og velger en passende jakke.

Han liker ikke å stjele, men hvis alternativet er at en av søsknene skal legge seg sulten, er valget enkelt. Han tar T-banen til byen. Stormarkedene i forstedene er vanskeligere, overvåkingen er strengere, særlig av en ung gutt som ser ut som ham.

Han velger Coop-butikken ved Odenplan.

Det er få folk i lokalet, og kjøttdisken er plassert foran delikatesseavdelingen. Han tiltrekker seg umiddelbart blikk fra personalet, og avbryter. Skal ikke bli tatt, må ikke bli tatt. De kommer antagelig ikke til å kunne knytte ham til drapet på Salman, men han kommer til å bli kjørt tilbake til ungdomshjemmet, søsknene blir alene, uten mat, uten beskyttelse. Da vet man aldri hvordan det går.

Han går bortover Odengatan, til en ICA-butikk. Tar en handlekurv, legger to tomater i den, før han beveger seg mot kjøttkjøleskapet. Åpner det, velger ut en entrecôte på 1240 gram. Legger den i kurven, før han beveger seg langs reolene mot pastaen. Han ser seg diskré rundt, putter kjapt kjøttet i innerlomma på jakka, legger to spagettipakker i kurven. På vei forbi godteriet legger han en slikkepinne til Minna i kurven. Han svetter mens han går mot kassa. Det står en gammel dame foran ham og legger opp varene med langsomme bevegelser. Da hun skal betale, tar hun opp lommeboka med skjelvende hånd, finner ikke kortet med det samme, og så taster hun feil kode. Marko prøver å ikke vise hvor nervøs han er. Da damen endelig er ferdig, blir det hans tur. Han legger opp tomatene, spagettien og slikkepinnen på båndet, betaler kontant med sine siste penger. Det føles som om entrecôten i innerlomma veier et tonn, mens kvinnen i kassa tar imot sedlene.

Da han kommer hjem, legger han kjøttet i kjøleskapet, og så løper han ned i vaskekjelleren. Han tømmer tørkeskapet, bærer klærne opp og sorterer dem i fire hauger. Ser seg rundt i leiligheten, flekker på gulvene, hybelkaniner langs listene, vinduene er skitne. Renholdet får han ta i morgen. Lengselen etter bare å stikke av igjen – gå ut gjennom døra og slippe ansvaret – kommer over ham, men han fortrenger den.

De har bare ham.

Klokka har allerede blitt halv tre da Marko går til barnehagen for å hente Minna. Hun blir glad da hun ser ham, løper mot ham og kaster seg i favnen hans.

Han får på henne skoene og jakka.

Da de kommer ut, går de ned til sentrum.

«Jeg har en overraskelse til deg,» sier han og tar fram slikkepinnen han kjøpte til henne. Hun ser storøyd på den mens han tar av papiret.

«Min?»

«Ja, din,» sier han og ler av de ivrige hendene som prøver å få tak i slikkepinnen.

Han drar opp hetta i tilfelle en politibetjent eller en sosialarbeider skulle passere mens de sitter på en benk i nærheten av pendeltogstasjonen. Ashraf, som pusher for Alby-nettverket, står ved tunnelen. Han er et par år eldre enn Marko, de gikk på samme skole. Pleide å spille fotball sammen på gårdsplassene mellom boligblokkene. Ashraf, som jobber for gjengen ledet av Fouad Basha, vinker til Marko. En kunde kommer bort til Ashraf, de går av sted. Etter en stund kommer Ashraf tilbake alene. Idet han er på vei forbi Marko og Minna, stopper han opp.

«Lenge siden, bror? Har de løslatt deg?»

Marko anstrenger seg for å høres voksen ut.

«Jeg stakk. Fiksa det ikke.»

Ashraf rister på hodet.

«Eneste riktige, mann, de fucker med huet ditt der inne.»

«Det skal gudene vite. Hvordan går det?»

«Bra. Veldig bra. Trenger du jobb?»

Marko må tvinge seg til ikke å si ja. Det ville vært enkelt å begynne å jobbe for Alby-nettverket igjen. Han begynte med det da han var elleve. I likhet med alle de andre ungene i strøket har han gått ærender, oppbevart ting, holdt utkikk.

«Jeg klarer meg, men takk. Setter pris på det.»

«Vi tar vare på hverandre her, det vet du.»

Ashraf holder fram knyttneven, Marko møter den med sin.

Minna og han spaserer hjem, hånd i hånd. Hun sitter ved kjøkkenbordet mens han skjærer kjøttet i skiver. Først kommer Luka hjem, deretter Johanna. Ved halv sekstiden koker pastavannet, han sjekker på YouTube hvordan han skal steke kjøttet, finner litt rapsolje i matskapet.

Da han heller opp spagettien, blir han kvalm. Han synker ned på en stol mens han hører sin egen stemme gjennom musikken fra nattklubben: Salman, roper han. Så smeller skuddene. Blodet til Salman på utstillingsvinduet til Gucci-butikken. Lukten av oppkast fra skosålen hans. Det lå spagetti i oppkastet på asfalten, som han tråkket i da han gikk etter Salman.

«Skjerp deg. Han er død. Du lever. Du er her,» sier han.

Han tar spenntak mot bordet og reiser seg.

Han bærer de fire tallerkenene inn i stua. Pasta, kjøtt og ketsjup. En halv tomat til hver. Moren har ikke kommet hjem ennå, så han legger et stykke entrecôte i kjøleskapet til henne. Søsknene spiser foran TV-en. Han får dem til å bære tallerkenene sine ut på kjøkkenet og vaske dem selv. Så går de tilbake til sofaen. De ser på det som blir vist på TV4, men da nyhetene kommer, slår han over på SVT. Moren glimrer med sitt fravær. Han sender henne en melding, men får ikke noe svar. Klokka åtte begynne Minna å glippe med øynene. Marko bærer henne til badet. Han setter seg på dolokket med henne på fanget. En enslig tannbørste med midtskill ligger på vasken. Han klemmer tannkrem ut av tuben og pusser tennene hennes.

Da han kommer tilbake til stua, ber han Luka hente madrassen.

«Hvorfor det?»

«Jeg syns vi skal sove her i kveld, alle sammen. Som vi av og til gjorde før.»

«Så gøy,» sier Luka. Han løper inn på rommet deres. Drar ut madrassen og legger den foran sofaen.

Marko legger ned Minna, og så sender han Luka for å pysje og pusse. Johanna ser taust på ham.

«Hun kommer ikke hjem, eller?»

«Mamma?» spør han, til tross for at han allerede vet at det er henne søsteren sikter til.

Johanna nikker. Han trekker på skuldrene.

«Det er like greit,» sier hun.

Marko er taus, til tross for at han er enig. Når moren er hjemme, ligger hun bare på rommet sitt. Først når ungene har sovnet, står hun opp, drikker og røyker på kjøkkenet. Han blir trist av å se henne, søsknene også, særlig Luka.

Likevel sender han henne en melding.

Alt i orden? Elsker deg, skriver han.

Ved halv ellevetiden, når småsøsknene sover på madrassen, har han fortsatt ikke fått noe svar. Marko er trøtt. Det er spagetti igjen i kjøleskapet, den skal de få til frokost i morgen. Han sjekker at døra er låst, før han legger seg på sofaen med klærne på.

Han må fikse tannkrem og ny tannbørste.

Og sjampo og såpe.

*

 

Snøen ligger hvit over Nydalsparken i Tensta. Muhammed står lent mot bilen da det plinger i telefonen. Melding fra privatnummeret til Erika Sjöberg. Han kjenner at hjertet slår fortere mens meldingene fortsetter å strømme inn. Myser mot bildene hun har tatt av jobb-PC-en sin. Da han har lest igjennom alt, strømmer lettelsen gjennom kroppen. Politiets etterretningstjeneste har ingenting. De vet at familien Mansour er toneangivende blant de kriminelle i Sollentuna, og mistenker at de driver med utpressing og narkosalg. Hele Stockholm vet det. Men de vet ikke hvor dypt familien har trengt inn i selve infrastrukturen. De har folk på arbeidsformidlingen, i banken som hjelper til med lån, og nå, takket være ham, også en politibetjent.

«Dere er en jævla vits,» sier han.

Han tar opp Encrochat-telefonen og klikker på dialogen med Amir i Tyskland.

Vi gjør det, skriver han.

Han legger telefonen tilbake i innerlomma på dunjakka.

Via en stråmann skal de kjøpe et hus på landsbygda i Värmland. Han vet om en kar han skal bruke. En tjuefem år gammel heroinist som heter Robert Wnukowski, bare kalt Stinky. Deretter skal de skaffe materialet og kjemikaliene de trenger til framstillingen. Han skriver en liste på telefonen over hva som må gjøres, da døra til Den røde hytta går opp og Fadi kommer ut.

Det er umulig ikke å sammenligne ham med Josef Mehrabi, som sitter på Mariefredsanstalten. Via Mansour-familiens advokat Johan Lagerlind, har han fått greie på at avhørslederne har prøvd å få Josef til å snakke, men at han har tiet eller sagt ingen kommentar. Muhammed var aldri bekymret, men det var en lettelse å få bekreftet at de kan stole på ham. Ingen vet at Muhammed indirekte er grunnen til at Josef ble pågrepet. Takket være Erika visste Muhammed at Josef hadde spanere på seg. Men han sa ingenting til Josef. Josef ville forlate Mansourene, til tross for at Muhammed hadde tatt ham inn i familiens innerste krets.

Et svik Muhammed aldri vil komme over.

Nå må han samarbeide med Fadi om met-produksjonen i stedet.

Og fetteren gjør alltid som Muhammed sier, adlyder ham blindt.

Nå kan Muhammed gjøre alt på sin egen måte. Det er hans egen greie. Dessuten var han irritert over at faren hans, Ali, beundret Josef så mye. Han inviterte ham hjem på middag, stilte ham spørsmål han aldri hadde brydd seg om å stille Muhammed, lyttet til synspunktene og ideene hans.

«Hvordan gikk det?» spør han Fadi.

Fetteren tenner en sigarett og knepper Canada Goose-jakka.

«Det er faen meg helt magisk. Jeg kan sitte hjemme og runke mens jeg får tjue hvite laken inn på kontoen.»

«Må du ikke gjøre noe?»

Fadi rister på hodet.

«Ikke en dritt. Jævla bajasland. Har du hørt noe fra purken du puler?»

Muhammed låser opp bilen.

«De har ingenting. Jeg sa til Amir at vi er med.»

